Bratislava 6. novembra (TASR) - Návrh opozičných strán na svoje odvolanie považuje predseda Národnej rady (NR) SR Pavol Paška za prejav politickej bezradnosti a jasný dôkaz toho, že opozícia aj naďalej ignoruje záujmy občanov a rieši si iba vlastné komplexy prameniace z chorobnej snahy zviditeľniť sa za každú cenu.
Pašku zaráža, že opoziční poslanci majú odvahu niekoho obviňovať z manipulácie demokratických pravidiel a z ignorovania názorov občanov. Sú to podľa neho "tí istí páni poslanci z opozície, ktorí počas svojej vlády premenili parlament na politicky skorumpovanú inštitúciu a postarali sa o absolútnu dehonestáciu parlamentu v očiach verejnosti".
Podľa Pašku práve bývalý premiér Mikuláš Dzurinda spolu s vtedajším predsedom parlamentu Pavlom Hrušovským nerešpektoval počas svojho vládnutia väčšinový názor verejnosti a premenil parlament "na liaheň politickej korupcie".
"Od svojho nástupu do funkcie sa ako predseda NR SR snažím vniesť do rokovaní parlamentu viac kultúrnosti, konsenzuálnosti a slušnosti, pričom mi ide najmä o zvýšenie dôveryhodnosti parlamentu. Opozícia namiesto konštruktívnej kritiky do parlamentných lavíc vnáša iba chaos, zlobu a ideologickú nenávisť," vyjadril sa Paška v stanovisku pre TASR.
Opozičné politické strany sa dohodli na zvolaní mimoriadnej schôdze Národnej rady SR s jedným bodom programu, ktorým je odvolanie predsedu Národnej rady Pavla Pašku. Po dnešnom stretnutí zástupcov opozičných strán to povedal predseda KDH Pavol Hrušovský.
Návrh chcú opozičné strany predložiť 19. novembra, aby sa mimoriadna schôdza NR SR mohla konať týždeň pred plánovanou riadnou schôdzou. "Pán predseda parlamentu sa sám vyjadril, že dal pripraviť iné znenie čistopisu zákona, aké bolo schválené," vysvetlil Hrušovský. "Tu nejde o búrku v pohári vody, ale o manipulovanie s demokratickými pravidlami," doplnil Hrušovského predseda SDKÚ-DS Mikuláš Dzurinda. Dodal, že SDKÚ-DS Paškovi vyčíta aj "ignorovanie názorov občanov" v prípade petícií za pluralitu zdravotníctva a zachovanie súčasného dôchodkového systému, ako aj spôsob vedenia schôdze.